**БЯГСТВО И СПАСЕНИЕ**

**Есе**

 Животът е сложна система от решения, които всеки човек ежедневно взема. Правото на избор е един от най-важните аспекти на модерното общество и именно чрез него се доказва еволюирането на човечеството. И въпреки това едно толкова просто за едни явление, а именно свободата на избора, за жалост, все още е недостъпно за други. Трудно е да си представим, че има хора, които са под нечий друг контрол, чиито решения не се взимат осъзнато от самите тях, а друг изпълнява тази роля. Някак далечно е чувството за неспособност да правиш собствен избор. В ситуации като тяхната сякаш не остава нищо друго освен бягство, но не безцелно, а с най-значимата за едно живо същество цел - спасението.

 Често думата „бягство“ е пряк синоним на страх - страхувам се, следователно бягам. В много от случаите именно това е причината за мнозина да бъдат наричани бежанци. За мен обаче думата „бягство“ може да бъде заменена и с „търсене“. Търсене на нов дом с цялата готовност да рискуваш, да се променяш, да страдаш, но да имаш бъдеще.

Доста от нас влизат в ролята на съдници спрямо хората, които бягат, но често не си дават сметка какво стои от другата страна. Когато познаваш само смърт, разруха и страх е нормално да искаш да избягаш и по-важното да потърсиш нещо ново, да опиташ да започнеш отначало и да не спираш да вярваш. За много от бежанците бягството е „гълъбът“ на надежда – „с вейка от маслина“, както е в историята за Ной от Стария завет. Може би някъде там стои покой, мир и щастие. Важно е да разберем, че не всеки бежанец е страхливец, но всеки бежанец е човек, а всеки човек има право на свобода.

Бежанците са различни хора, така като сме различни и ние. Някои от изследванията обвързват притока на бежанци с нарастването на броя на престъпленията, което от своя страна, е причината мнозина да таят омраза и неразбиране спрямо тях. Винаги човешкото общество е изпитвало недоверие към непознатия, другия, чужденеца. И е лесно да бъдат намерени аргументи, за да обосновеш устойчивостта на този стереотип. В тази връзка поради една или друга причина тези хора винаги ще останат чужди за част от местните. Но както те, така и ние имаме избор: дали да останем дистанцирани спрямо болката им, или да помогнем за тяхната правилна интеграция в обществото. Не бива да слагаме всички под един общ знаменател и най-вече да съдим хората заради техния произход или култура.

Може да са различни от нас, но сред тях има хора, които будят не само уважение за болката, която са преживели, а заради самата им личност. Най-подходящият пример е наскоро случилото се в Париж. Малийски незаконен бежанец спасява дете, висящо от висока сграда, като рискува собствения си живот, качвайки се с голи ръце по етажите на жилищната постройка. Това събитие не доказва само смелостта на млад мъж, а опровергава тезата за бежанския страх. Той не само че е безстрашен, защото извършва опасна каскада, но публично се показва, знаейки, че присъствието му е незаконно. Рискува живота си двойно и то без да се замисли какво може да изгуби.

Изходът от ситуацията е благоприятен, тъй като малиецът получава френско гражданство и работа като пожарникар от френския президент, но и светът забелязва куража и отдадеността на един отхвърлен от обществото човек. Това е най-ясният пример, че човешкият живот е преди възрастта, религията или националността.

 Стремежът към свобода е вроден у всеки човек. Никой не иска да е роб и да се подчинява на нещо или на някого. Но какво се случва, когато свободата е отнета? Тогава стремежът да си свободен се измества с този да си спасен. Спасението може да се срещне под много лица и форми, но най-разпространената е бягството. Примерите за бягство в търсене на спасение в човешката история са безбройни. Можем даже да гледаме на спасението като утопичен образ, тъй като в голяма част от случаите, спасението е пряката връзка със свободата, а свят, в който свободата е безгранична и вечна, спокойно може да се нарече невъзможен. Връщайки се назад в историята, осъзнаваме, че бягството в търсене на спасение винаги е било най-благоприятният избор за мнозина - днес това са жители на воюващи държави от Близкия Изток, преди по-малко от сто години, в разгара на Втората световна война,това са били евреите и има още безкрайно много примери за *бегълци от съдбата*, отчаяно търсещи спасението. Според английската писателка Джордж Елиът: “Да търсите спасение в бягството от всички и всеки, не е нищо различно от страхливост”. И въпреки че тази теза е популярна сред мнозина, а доста често и покрита с доказателства, както всяко друго нещо и тя има своите изключения. Съгласна съм с нея, ако става въпрос за бягство в личен план и неспособност за справяне с проблеми и пречки, но ако говорим за бягство поради политически или социални причини с цел спасение, тогава е малко по-различно, защото тук вече залогът е собственият живот. Защото всяка съпротива в случая би означавала смърт без последствия, без промяна на статуквото.

 Всяка история има две страни. Лесно е да съдиш непознатото, но преди да решим накъде клонят везните, трябва да погледнем и от другата страна, защото вчерашният страхливец може да се превърне в днешния герой. Хората са стойностни не заради произхода или миналото си, а заради качествата и духа, които притежават.

Всеки човек има право на спасение, всеки човек има право на свобода, всеки човек има право на избор, но най-вече всеки човек има правото да бъде човек. И всеки човек може да даде убежище – в собственото си сърце.